Kleuterskooleienaar aangekla van aanrandingArgieffoto. (Foto: Elaine Krige) Twee sake van aanranding is teen ŉ kleuterskooleienaar op Bronkhorstspruit, Gauteng, aanhangig gemaak nadat video’s waarin sy kinders aanrand aan die lig gekom het. Die ma’s van die kinders in die video het die klagte teen Elsa Geyser, eienaar van die Little Royal’s-kleuterskool op Bronkhorstspruit, aanhangig gemaak. Hulle het ook hul kinders reeds uit die skool gehaal. Die ma’s het op voorwaarde van anonimiteit met Maroela Media gepraat en erken dat dit nie die enigste klagte van beweerde aanranding teen Geyser is nie. “Ek blameer myself dat ek my baba by daardie kleuterskool gelos het en nie vroeër vermoed het dat iets nie pluis is daar nie,” vertel die een ma. In die video’s, wat Maroela Media onder oë gehad het, slaan Geyser die een kind hard en herhaaldelik met ŉ potlood op die hand. In die video lyk dit asof sy die kind tugtig omdat sy met ŉ oranje kleurpotlood in plaas van ŉ rooi kleurpotlood ingekleur het. Dit is duidelik hoorbaar in die video hoe Geyser dan vir die kind sê dat sy haar “volgende keer met ŉ liniaal op die vingers gaan slaan”. In ŉ ander video word twee peuters buite by ŉ klimraam met ŉ houtplank geslaan, omdat hulle glo speelgoed uit die klaskamer gevat het. Die ma van die vyfjarige meisie in die eerste video, het aan Maroela Media gesê haar kind is sedert verlede jaar in die skool. Haar tweejarige boetie is vanjaar na dieselfde kleuterskool en is ook glo deur Geyser aangerand. Hy kan in die tweede video gesien word. “My dogter het nooit ŉ woord oor die aanrandings gerep nie. Sy het nou na die tyd vir my vertel dat Geyser die kinders glo gedreig het dat sy hulle nog meer gaan slaan as hulle vir hul ouers vertel dat hulle geslaan word,” vertel die ma. Die ma sê haar dogter het wel soms gekla dat haar vingers pyn. “Maar sy het stilgebly as ek haar vra waarom haar vingers pyn. Sy sou dan net sê dat sy dit by die kleuterskool seergemaak het terwyl sy gespeel het.” Haar seuntjie sukkel glo om in die aande te slaap en was bang om skool toe te gaan. Die ander seuntjie wat in die tweede video gesien kan word, is net een jaar en vyf maande oud. Sy ma het hom uit die skool gehaal nadat ŉ anonieme bron vir haar die video van die voorval aangestuur het. “Iets het voor dit al nie reg gevoel nie, maar ek kon nie my vinger daarop lê nie. As ons in die oggende by die skool gekom het en Geyser was daar, het my baba bang geword en wou dan nie ingaan by die skool nie,” vertel die ma. Volgens konst. Munyadziwa Ramovha, polisiewoordvoerder, is Geyser Maandag in hegtenis geneem en die volgende dag weer vrygelaat. Sy moet nog in die hof verskyn. “Die saak word verder ondersoek,” bevestig Ramovha. Geyser wou nie kommentaar oor die aangeleentheid lewer nie.